8 เคล็ดลับที่จะทำให้ คุณมีเงินเก็บในปีใหม่นี้
ในช่วงเริ่มต้นปีใหม่ของทุกๆ ปีคงมีหลายๆ คนที่ตั้งใจหรือตั้งเป้าหมายที่จะมีเงินเก็บในปีใหม่นี้
11 ม.ค. 2560

โดย...มงคล ลุสัมฤทธิ์ ผู้เชี่ยวชาญด้านการวางแผนและบริหารจัดการเงินส่วนบุคคล 
ในช่วงเริ่มต้นปีใหม่ของทุกๆ ปีคงมีหลายๆ คนที่ตั้งใจหรือตั้งเป้าหมายที่จะมีเงินเก็บในปีใหม่นี้ใช่ไหมครับ
บางคนก็ตั้งเป้าหมายเป็นจำนวนเงิน ไม่ว่าจะเป็นหลักหมื่น หลักแสน หรือหลักล้าน
บางคนก็ตั้งเป้าหมายที่จะมีทรัพย์สินมูลค่าเท่านั้นเท่านี้
บางคนตั้งมาหลายครั้ง หลายปีแล้ว แต่ไม่เคยทำได้สักที
ปีนี้พานจะไม่ยอมตั้งเป้าหมายแล้ว กลัวทำไม่ได้อีก
วันนี้ผมมีเคล็ดลับที่จะทำให้คุณมีเงินเก็บในปีใหม่นี้มาบอกครับ
1.วัตถุประสงค์เบื้องหลังเป้าหมายต้องชัดเจน
คุณควรรู้ว่าคุณจะเก็บเงินไปเพื่ออะไร ทำไม เพื่อใคร
แรงขับดันเป็นสิ่งจำเป็น
หลายๆ คนไปไม่ถึงความตั้งใจเพราะเหตุผลรองรับไม่ชัดเจนครับ
2.จำนวนเงินที่ตั้งใจเก็บให้ได้ หรือมูลค่าสินทรัพย์นั้นต้องแน่นอน
เป้าหมายหรือความตั้งใจที่ดีเรื่องนี้ต้องระบุตัวเลขออกมาชัดๆ
จะกี่หมื่น กี่แสน กี่ล้าน ต้องชัดครับ
แบบว่าให้เยอะที่สุด ให้ดีที่สุด ไม่มีอยู่จริงครับ
3.รู้จักตัวเอง
เป้าหมายที่ตั้งใจต้องสอดคล้องกับความเป็นจริง
เป้าหมายนั้นน่าจะเป็นเป้าหมายที่คุณเอื้อมถึง
ความคิดใหญ่เป็นสิ่งที่ดี แต่ถ้าใหญ่จนเวอร์วัง
คุณต้องมีเวลาที่จะทำมันให้เป็นจริง
ค่อยๆ เป็นค่อยๆ ไปดีกว่าครับ
ตั้งเป้าหมายที่มีความท้าทาย ไม่ง่ายจนเกินไป
ที่สำคัญคือคุณต้องเชื่อว่าคุณทำได้จริงๆ
ทำให้ได้ ค่อยๆ เพิ่มความเชื่อมั่นให้ตนเองนะครับ
4.มีวินัยในการออม
เริ่มปีใหม่นี้ไปติดต่อเปิดบัญชีตัดเงินเข้าบัญชีเงินฝาก
หรือตัดบัญชีซื้อกองทุนรวมทุกๆ เดือนเลยครับ
คำนวณออกมาเลยครับว่าเพื่อจะได้เงินเก็บตามเป้าหมาย
ต้องเก็บเท่าไร หักบัญชีเดือนละเท่าไร
อย่าไปหวังการเติบโตของเงินที่คุณหักทุกๆ เดือนมากไป
หักและเก็บให้ได้ก่อนครับ เรื่องเติบโตของเงินในเวลาสั้นๆ ถือว่าเป็นผลพลอยได้
5.สร้างการออมด้วยการผ่อนทรัพย์สิน
ทรัพย์สินที่จะผ่อนต้องเป็นทรัพย์สินที่เพิ่มค่านะครับ
ไม่ใช่ทรัพย์สินที่เป็นของฟุ่มเฟือย หรือวันนึงกลายเป็นแค่ขยะ
ทรัพย์สินเพิ่มค่า เช่น ผ่อนคอนโด ผ่อนบ้าน ผ่อนที่ดิน
จำนวนเงินที่ผ่อนควรเป็นจำนวนเงินผ่อนที่สมเหตุสมผล
ไม่ควรเกิน 30-35% ของรายได้ต่อเดือนครับ
6.ตัดรายจ่ายที่ไม่จำเป็น
การจดบันทึกค่าใช้จ่ายช่วยคุณลดค่าใช้จ่ายที่ไม่จำเป็นได้จริงครับ
การจดบันทึกไม่เพียงแต่ทำให้คุณรู้ค่าใช้จ่าย
แต่คุณยังได้จดบันทึกนิสัยทางการเงินดีๆ ให้แก่คุณเอง
แค่จดบันทึกต่อเนื่อง 3 เดือน
คุณลดค่าใช้จ่าย มีเงินเหลือมาเก็บได้แน่นอนครับ
7.เพิ่มรายได้ด้วยเวลาว่างที่คุณมี
ทุกวันนี้มีช่องทางที่คุณจะหารายได้มีหลายทาง
บางอย่างทำได้โดยไม่กระเทือนกับงานหลักที่คุณทำ
ด้วยสื่อต่างๆ ความสะดวกออนไลน์ช่วยคุณได้เยอะครับ
อย่างน้องที่ผมรู้จักหลายคน เรียนรู้ค้าขายออนไลน์
ทุกวันนี้จากงานเสริมกลายเป็นงานหลักก็มีครับ
8.สร้างแผนการเงินของคุณเอง
แผนของคนอื่นอาจไม่เหมาะสมกับคุณครับ
สร้างแผนการออมง่ายๆ ของคุณเอง
และอย่าลืมที่จะเผื่อเรื่องความเสี่ยงที่อาจจะเกิดขึ้นระหว่างแผน
เช่น การทำประกันสุขภาพเพื่อโอนย้ายความเสี่ยงด้วยนะครับ